Document ID: 31999R2161

Title and Content:
ΚΑΝΟΝΙΣΜΟΣ (ΕΚ) αριθ. 2161/1999 ΤΗΣ ΕΠΙΤΡΟΠΗΣ της 12ης Οκτωβρίου 1999 σχετικά με την επιβολή πρόσθετων απαιτήσεων διεξαγωγής δοκιμών στους εισαγωγείς ή παρασκευαστές ορισμένης ουσίας προτεραιότητας, όπως προβλέπεται από τον κανονισμό (ΕΟΚ) αριθ. 793/93 του Συμβουλίου για την αξιολόγηση και τον έλεγχο των κινδύνων από τις υπάρχουσες ουσίες Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες(1), και ιδίως το άρθρο 10 παράγραφος 2, Εκτιμώντας τα ακόλουθα: (1) στο άρθρο 10 του κανονισμού (ΕΟΚ) αριθ. 793/93 προβλέπεται ότι έργο του κράτους μέλους "εισηγητή" για συγκεκριμένη ουσία είναι να αξιολογεί τις πληροφορίες που κοινοποιούνται από τον ή τους παρασκευαστές ή τον ή τους εισαγωγείς και να εξακριβώνει, μετά από διαβούλευση με τους ενδιαφερόμενους παραγωγούς ή εισαγωγείς, σε ποιες περιπτώσεις θα ήταν σκόπιμο, για λόγους αξιολόγησης των κινδύνων, να ζητηθεί από τους ανωτέρω παρασκευαστές ή εισαγωγείς να κοινοποιήσουν πρόσθετες πληροφορίες ή να διεξαγάγουν περαιτέρω δοκιμές· (2) κράτος μέλος "εισηγητής" ενημέρωσε την Επιτροπή σχετικά με την ανάγκη να επιβάλει στους εισαγωγείς ή παρασκευαστές δεδομένης ουσίας προτεραιότητας που υποβάλλεται στη διαδικασία αξιολόγησης του κινδύνου, τη διεξαγωγή περαιτέρω δοκιμών εντός συγκεκριμένης προθεσμίας· (3) σύμφωνα με το άρθρο 12 του κανονισμού (ΕΟΚ) αριθ. 793/93, στην περίπτωση ουσίας που παράγεται ή εισάγεται υπό καθαρή μορφή από διάφορους παρασκευαστές ή εισαγωγείς, οι περαιτέρω δοκιμές μπορούν να διεξάγονται από έναν ή περισσότερους παρασκευαστές ή εισαγωγείς που ενεργούν για λογαριασμό άλλων ενδιαφερομένων παρασκευαστών ή εισαγωγέων οι οποίοι παραπέμπουν στις εκτελούμενες δοκιμές και συμμετέχουν δίκαια στις δαπάνες· (4) οι διατάξεις του παρόντος κανονισμού είναι σύμφωνες με τη γνώμη της Επιτροπής που συγκροτήθηκε δυνάμει του άρθρου 15 του κανονισμού (ΕΟΚ) αριθ. 793/93, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Ο ή οι αναφερόμενοι στο άρθρο 10 παράγραφος 1 του κανονισμού (ΕΟΚ) αριθ. 793/93 παρασκευαστές και εισαγωγείς της ουσίας που παρατίθεται στο παράρτημα του παρόντος κανονισμού, διεξάγουν την υποδεικνυόμενη σ' αυτό δοκιμή και διαβιβάζουν τα αποτελέσματα στο κράτος μέλος "εισηγητή". 2. Τα αποτελέσματα αυτά διαβιβάζονται εντός της προθεσμίας που αναφέρεται στο παράρτημα (υπολογίζεται με βάση την ημερομηνία ενάρξεως ισχύος του παρόντος κανονισμού). Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Οκτωβρίου 1999.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 523
138
2479
2090
3632

EuroVoc IDs (Expanded): 523
138
2479
2090
3632

Dataset Source: meu

Split: train